Ongeluk eis jong lewe, vyf beseer | Netwerk24
Ongeluk eis jong lewe, vyf beseer
Deur Devidean Moses 14 Maart 2017 06:04
Twee forensiese beamptes, Raees Sallie (links) en Victor Mgedesi, verwyder die liggaam van wyle Lunga Xgucha wat op die ongelukstoneel gesterf het. Foto: Devidean Moses
'n Jong man van Paarl-Oos is dood nadat die voertuig waarin hy saam met nog vyf mans gery het in 'n ongeluk was.
Die voorval het Maandag 5 Maart kort ná 17:15 op die Bo-Dalpad plaasgevind, toe die mans van Wellington na Groenheuwel onderweg was.
Lunga Xgucha (29) van Fairyland is op die toneel dood verklaar, terwyl die bestuurder van die Volkswagen Golf weens ernstige beserings per helikopter na die Tygerberg-hospitaal geneem is.
Hy is steeds in Tygerberg-hospitaal.
Nog vier van die insittendes is na Paarl-hospitaal geneem vir behandeling.
Daar was geen ooggetuies van die voorval nie.
Daar word egter vermoed dat die jong mans teen 'n hoë spoed gery het en die motor derhalwe omgekantel en binne die perseel van die plaas Mooibly op sy dak tot stilstand gekom het.
Angstige oomblikke het later op die toneel afgespeel toe lede van die oorledene asook die beseerdes se families opgedaag het. Verskeie reddingswerkers het 'n geruime tyd probeer om die insittendes uit die wrak te haal.
Xgucha was 'n algemene werker by Paardeberg. 'n Polisiewoordvoerder van Paarl, kapt. Louise du Plessis, het op haar beurt vertel dat 'n klag van manslag deur die polisie ondersoek word.
"Daar word beweer dat die bestuurder beheer oor die voertuig verloor het. Dit kon veroorsaak het dat die motor talle kere gerol het. Al die insittendes is woonagtig in Paarl-Oos," sê sy.